Molde-keeperens utrolige år
For 365 dager siden var det bare den innerste kjerne av norske fotballentusiaster som visste hvem Ørjan Håskjold Nyland. For 364 dager siden var historien en annen. 23-åringen hadde riktignok allerede en håndfull landskamper for aldersbestemte landslag, men det var først at hans utrolige innsats mellom stengene i cupfinalen mot Tromsø som gjorde unggutten viden kjent. Da han også stoppet Remi Johansens straffespark i cupfinalen for et år siden, og sikret Hødd tidenes første cupgull, ble den høyvokste sisteskansen plutselig veldig ettertraktet. Han havnet i Molde, hvor han startet som tredjevalg. Først i mai fikk han sin seriedebut for romsdalingene, siden har Nyland ikke sett seg tilbake: * Førstkeeper i Molde * Førstevalg for det norske U21-landslaget som tok bronse i Fotball-EM i Israel * Landslagsdebut mot Skottland for en snau uke siden * Nytt cupgull, nå for Molde - Det har vært en flott reise, sier den 193 centimeter høye sisteskansen. - Det har vært mange høydepunkter, og det slutter fantastisk, oppsummerer Nyland fotballåret 2013. Det var ikke akkurat det han så for seg da både han og Molde slet innledningsvis i sesongen. - Skal jeg være helt ærlig tenkte jeg ikke på å være landslagskeeper og cupvinner da vi var nede i gjørma i begynnelsen av sesongen, men vi visste vi ville reise oss. - I dag skaper vi litt problemer for oss selv med de målene vi slapp inn, men måten vi kommer tilbake på viser hva det bor i oss som lag. I ettermiddag satte han turen for Hotel Bristol og senere til Molde hvor en gedigen fest venter Norges eneste spiller med to cupgull det siste året. - Det blir gøy, og noe vi fortjener, sier en meget fornøyd Ørjan Håskjold Nyland.
Få hadde hørt om Ørjan Håskjold Nyland (23) for ett år siden. Nå er han landslagskeeper og «cupgullgrossits».